Κανονισμός (ΕΚ) αριθ. 1241/2002 της Επιτροπής

της 10ης Ιουλίου 2002

για τη συμπλήρωση του παραρτήματος του κανονισμού (ΕΚ) αριθ. 2400/96 σχετικά με την εγγραφή ορισμένων ονομασιών στο "Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων" που προβλέπεται στον κανονισμό (ΕΟΚ) αριθ. 2081/92 του Συμβουλίου περί προστασίας των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (Gailtaler Speck, Morbier, Queso Palmero ή Queso de la Palma, Εξαιρετικό παρθένο ελαιόλαδο Θραπσανό, Turrón de Agramunt ή Torró d'Agramunt)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1), όπως τροποποιήθηκε τελευταία από τον κανονισμό (ΕΚ) αριθ. 2796/2000 της Επιτροπής(2), και ιδίως το άρθρο 6 παράγραφοι 3 και 4,

Εκτιμώντας τα ακόλουθα:

(1) Σύμφωνα με το άρθρο 5 του κανονισμού (ΕΟΚ) αριθ. 2081/92, η Ισπανία διαβίβασε στην Επιτροπή δύο αιτήσεις καταχώρησης ως ονομασία προέλευσης για την ονομασία "Queso Palmero ή Queso de la Palma" και ως γεωγραφική ένδειξη για την ονομασία "Turrón de Agramunt ή Torró d'Agramunt", η Γαλλία διαβίβασε στην Επιτροπή μία αίτηση καταχώρησης ως ονομασία προέλευσης για την ονομασία "Morbier", η Αυστρία διαβίβασε στην Επιτροπή μία αίτηση καταχώρησης ως γεωγραφική ένδειξη για την ονομασία "Gailtaler Speck" και η Ελλάδα διαβίβασε στην Επιτροπή μία αίτηση καταχώρησης ως ονομασία προέλευσης για την ονομασία "Εξαιρετικό παρθένο ελαιόλαδο Θραπσανό".

(2) Διαπιστώθηκε, σύμφωνα με το άρθρο 6 παράγραφος 1 του εν λόγω κανονισμού, ότι οι αιτήσεις είναι σύμφωνες προς τον κανονισμό αυτό και ότι περιλαμβάνουν ιδίως όλα τα στοιχεία που προβλέπονται στο άρθρο 4.

(3) Ύστερα από τη δημοσίευση στην Επίσημη Εφημερίδα των Ευρωπαϊκών Κοινοτήτων(3) των ονομασιών που αναφέρονται στο παράρτημα του παρόντος κανονισμού, δεν διαβιβάστηκαν στην Επιτροπή δηλώσεις αντιρρήσεων κατά την έννοια του άρθρου 7 του κανονισμού (ΕΟΚ) αριθ. 2081/92.

(4) Κατά συνέπεια, οι ονομασίες αυτές μπορούν να εγγραφούν στο "Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων" και, επομένως, να προστατεύονται σε κοινοτικό επίπεδο ως προστατευόμενη ονομασία προέλευσης ή προστατευόμενη γεωγραφική ένδειξη.

(5) Το παράρτημα του παρόντος κανονισμού συμπληρώνει το παράρτημα του κανονισμού (ΕΚ) αριθ. 2400/96 της Επιτροπής(4) όπως τροποποιήθηκε τελευταία από τον κανονισμό (ΕΚ) αριθ. 1097/2002(5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2400/96 συμπληρώνεται με τις ονομασίες που αναφέρονται στο παράρτημα του παρόντος κανονισμού, και αυτές οι ονομασίες εγγράφονται στο "Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων" ως προστατευόμενη ονομασία προέλευσης (ΠΟΠ) ή προστατευόμενη γεωγραφική ένδειξη (ΠΓΕ), όπως προβλέπεται στο άρθρο 6 παράγραφος 3 του κανονισμού (ΕΟΚ) αριθ. 2081/92.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 208 της 24.7.1992, σ. 1.

(2) ΕΕ L 324 της 21.12.2000, σ. 26.

(3) ΕΕ C 327 της 22.11.2001, σ. 11 (Gailtaler Speck).

ΕΕ C 319 της 14.11.2001, σ. 3 (Turrón de Agramunt ή Torró d'Agramunt).

ΕΕ C 319 της 14.11.2001, σ. 7 (Queso Palmero ή Queso de la Palma).

ΕΕ C 270 της 25.9.2001, σ. 4 (Morbier).

ΕΕ C 241 της 29.8.2001, σ. 12 (Εξαιρετικό παρθένο ελαιόλαδο Θραπσανό).

(4) ΕΕ L 327 της 18.12.1996, σ. 11.

(5) ΕΕ L 166 της 25.6.2002, σ. 8.

ΠΑΡΑΡΤΗΜΑ

ΠΡΟΪΟΝΤΑ ΤΟΥ ΠΑΡΑΡΤΗΜΑΤΟΣ I ΤΗΣ ΣΥΝΘΗΚΗΣ ΤΑ ΟΠΟΙΑ ΠΡΟΟΡΙΖΟΝΤΑΙ ΓΙΑ ΤΗΝ ΑΝΘΡΩΠΙΝΗ ΔΙΑΤΡΟΦΗ

Προϊόντα με βάση το κρέας

ΑΥΣΤΡΙΑ

Gailtaler Speck (ΠΓΕ)

Τυριά

ΓΑΛΛΙΑ

Morbier (ΠΟΠ)

ΙΣΠΑΝΙΑ

Queso Palmero ή Queso de la Palma (ΠΟΠ)

Λιπαρές ουσίες

ΕΛΛΑΔΑ

Εξαιρετικό παρθένο ελαιόλαδο Θραπσανό (ΠΟΠ)

ΤΡΟΦΙΜΑ ΠΟΥ ΑΝΑΦΕΡΟΝΤΑΙ ΣΤΟ ΠΑΡΑΡΤΗΜΑ Ι ΤΟΥ ΚΑΝΟΝΙΣΜΟΥ (ΕΟΚ) αριθ. 2081/92

Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας

ΙΣΠΑΝΙΑ

Turrón de Agramunt ή Torró d'Agramunt (ΠΓΕ)